FI Euroopan unionin virallinen lehti CE 88/188

(2004/C 88 E/0195)

KIRJALLINEN KYSYMYS E-0510/04

esittäjä(t): Sérgio Marques (PPE-DE) komissiolle

(24. helmikuuta 2004)

Aihe: Venezuelalle annetun tuen täytäntöönpanon tila

Venezuelaa joulukuussa 1999 runnelleiden traagisten tulvien jälkeen komissio osoitti niistä kärsineiden seutujen jälleenrakentamiseen huomattavia rahasummia, joilla haluttiin yhtäältä tukea Vargasin osavaltion jälleenrakentamista ja toisaalta riskien ehkäisemistä, eli luonnonuhkien hallintaohjelmien laatimista ja toteuttamista vuoden 1999 tulvien koettelemalla laajalla alueella Falcónin, Mirandan ja Yaracuyn osavaltioissa.

Komission osoittamista määrärahoista huolimatta hankkeiden aloittaminen on viivästynyt jatkuvasti.

Komission syyskuussa 2003 esittämien tietojen mukaan kahden Vargasin osavaltiossa toteutettavan hankkeen (”Tuki Vargasin osavaltion jälleenrakentamiselle ja luonnonmullistusten ehkäisemiselle” ja ”Vargasin osavaltion sosiaalinen jälleenrakentaminen”) täytäntöönpanon aloittaminen yhdessä Corpovargas-instituutin (Instituto Autónomo Corporación para la Recuperación y Desarrollo del estado de Vargas) kanssa riippuu kahden eurooppalaisen asiantuntijan saapumisesta Venezuelaan antamaan teknistä tukea, sillä Venezuelan hallitus on jo allekirjoittanut rahoitussopimukset.

Komission samana ajankohtana päivättyjen tietojen mukaan hankkeessa ”Fálconin, Yaracuyn ja Mirandan osavaltioiden tulvien ehkäiseminen” on vielä viimeisteltävä rahoitussopimuksen tekniset liitteet. Komission ja Venezuelan hallituksen on allekirjoitettava sopimus 31. joulukuuta 2003 mennessä.

Haluan kysyä komissiolta seuraavaa:

1. Missä vaiheessa on Vargasin osavaltion hankkeiden täytäntöönpano?

2. Onko Venezuelan hallitus tehnyt päätöksen Fálconin, Yaracuyn ja Mirandan osavaltioiden tulvien ehkäisemishankkeen varmistavasta valvontaviranomaisesta? Milloin komissio ja Venezuelan hallitus allekirjoittavat hanketta koskevan rahoitussopimuksen ja milloin hanke toteutetaan?

Christopher Pattenin komission puolesta antama vastaus

(13. huhtikuuta 2004)

Luonnonmullistusten ehkäisemistä ja Vargasin osavaltion yhteiskunnallista jälleenrakentamista koskevaan hankkeeseen liittyvät toimet aloitettiin virallisesti 1. syyskuuta 2003, jolloin alueelle saapui kaksi hankkeen hallinnoinnista vastaavan yksikön (Corpovargas) eurooppalaista asiantuntijaa. Asiantuntijoiden, joiden tehtävä kestää kuusi kuukautta, ensisijaisena tavoitteena on vauhdittaa ensimmäisten töiden käynnistämistä ja neuvoa kyseistä hankkeen hallinnoinnista vastaavaa yksikköä sekä väliaikaisen että vuotta 2004 koskevan toimintasuunnitelman laatimisessa. Asiantuntijat ovat lisäksi tukeneet aktiivisesti ensimmäisen kansainvälisen rakennustöitä koskevan tarjouskilpailun (EuropeAid/117572/D/W/VE) käynnistämiseen vaadittujen asiakirjojen valmistelua. Määrärahoja rakennustöihin on varattu lähes 10 miljoonaa euroa.

Väliaikainen toimintasuunnitelma, jonka määrärahat ovat 382 450 euroa, hyväksyttiin 14. marraskuuta 2003, jolloin ensimmäiset maksuerät oli jo maksettu. Pitkäaikaisen kansainvälisen teknisen avun yksikkö aloitti toimintansa helmikuussa 2004.

Komissio haluaa korostaa, että komission vaatimuksista huolimatta kansallinen vastapuoli ei ole osallistunut millään tavoin hankkeen toteuttamiseen. Tämän tilanteen takia paikallista teknistä apua ei ole voitu hankkia. Tämä voi aiheuttaa muutoksia töiden toteuttamista koskevaan aikatauluun.

Venezuelan ulkoministerin allekirjoittama Fálconin, Yaracuyn ja Mirandan osavaltioiden tulvien ehkäisemistä koskeva rahoitussopimus astui voimaan 29. joulukuuta 2003. Tässä sopimuksessa määritellään suunnittelusta ja kehitysasioista vastaavan ministeriön varaministerin kanslian vastuu ja tehtävät hankkeen hallinnoinnista vastaavana valvontaviranomaisena. Ulkoasiainministeriön ja suunnittelusta ja kehitysasioista vastaavan ministeriön välinen vakuutussopimus on allekirjoitusvaiheessa.

Kansainvälistä apua koskevan sopimuksen tekemistä koskevan tarjouskilpailun asiakirjat on jo laadittu. Arviointikomitea on laatinut päätelmänsä ja sopimuksen myöntämisestä on tehty ehdotus.